**Pe lângă boi**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pocnind din bici pe lângă boi,

În zori de zi el a trecut

Cu plugul pe la noi.

Şi de pe bici l-am cunoscut,

Şi cum ţeseam, nici n-am ştiut

Cum am sărit şi m-am zbătut

Să ies de la război.

Şi-atâta tort mi-am încâlcit

Şi-n graba mare-am spart un geam,

Ştiu eu ce mi-a venit!

Am cap, dar parcă nu-l mai am!

Ce-aveam să-i spui? Nimic n-aveam,

Dar era-n zori, şi eu voiam

Să-ntreb cum a dormit.

Şi vezi aşa-i el, nu ştiu cum!

M-a prins de braţ şi m-a cuprins

Să mă sărute-n drum.

Dar eu din braţe-i m-am desprins

Şi l-am certat şi l-am împins

Dar n-am făcut cu dinadins,

Şi rău ce-mi pare-acum!

O, nu mi-e că mi-am sângerat

La prag piciorul într-un cui,

Dar mi-e că e păcat!

Om bun ca dânsul nimeni nu-i,

Şi pentru-o vorbă rea ce-i spui

El toată ziulica lui

Munceşte supărat!